PRETUČENI, razbijenih zubi, bespomoćni i poniženi.

Tako je srijeda navečer u Dubrovniku završila za dvojicu sezonaca iz Slavonije.

Brutalno su ih pretukla trojica napadača na dubrovačkim Pilama.

Jedan od napadnutih mladića ima teške ozljede i ostao je bez dva zuba, dok je drugi, prema liječničkoj kvalifikaciji, prošao s lakšim ozljedama.

"Lice su mu unakazili. Ne mogu opisati brutalnost tih ljudi. Zube su mu polomili, momak inače nosi s unutarnje strane zuba aparatić za zube s kojega sada vise komadi zuba zalijepljeni na aparatić, cijelu glavu su mu unakazili, rasjekli čelo i nos. Drugi momak ima masnice po cijelom licu, tog jadnog momka su na podlaktici porezali do kosti nečim oštrim, vjerojatno nožem ili staklom. Krvi je bilo svugdje", prepričao je ranije Indexu svjedok događaja.

Pretučeni sezonci otkrili nevjerojatnu informaciju - napadače su policajci pustili, a njih su uhitili

No ovo nije bio kraj problema za mladiće iz Slavonije. Ništa manje strašan nije bio ni razvoj događaja u policijskoj postaji u Dubrovniku, kako su nam ispričali dan nakon brutalnog napada.

Uspjeli smo stupiti s njima u kontakt nakon što su većinu dana proveli u policiji, a manji dio u bolnici.

Otkrili su nam nevjerojatnu informaciju. Policija ih je, kažu, uhitila - jednog od njih u 4:30 ujutro, a drugog oko 9 ujutro kad je izašao iz bolnice. Deset minuta prije nego što će usred noći jednom od dvojice napadnutih sezonaca poručiti da je uhićen, iz policijske postaje puštena su dvojica od trojice napadača.

To potvrđuju i dva izvora s kojima je Index razgovarao.

No krenimo od početka.

Mladi Slavonci napadnuti na ulici dok su pospremali opremu, jednog su udarali tacnom u lice

Dvojica napadnutih mladića rade za tvrtku koja iznajmljuje kajake. Napadnuti su dok su pospremali opremu. U trenutku napada, pričaju svjedoci, bili su na ulici, pored restorana Orhan i jednog kafića. Motiv bi upravo mogao biti to što napadnuti iznajmljuju kajake iako je mjesto na kojem ih iznajmljuju, pričaju nam svjedoci, oko 150 metara udaljeno od restorana, a postoji i više drugih iznajmljivača kajaka na istom mjestu.

Napadnuti Slavonci i njihove kolege tvrde da napad nema nikakve veze s poslovanjem firme u kojoj rade. Kažu da se sa zaposlenicima restorana Orhan nikad nisu sukobljavali niti je za to bilo razloga.

"Jednog sezonca iz Slavonije su dvojica uhvatila s leđa, dok ga je treći napadač udarao oštrim dijelom metalne konobarske tacne u lice. Momak je pokušao vrištati upomoć dok su ga oštrim dijelom metalne konobarske tacne neprekinuto snažno udarali u lice i glavu", prepričao je Indexu svjedok napada.

Vlasnik restorana ne želi reći je li jedan od napadača njegov sin

U napadu je, prema izjavama svjedoka, sudjelovao sin vlasnika restorana Orhan Dominika Kuzmana. Kuzman nije želio Indexu potvrditi informaciju da je jedan od napadača njegov sin. Zamolili smo ga da nam ispriča što se to sinoć dogodilo i je li točno što tvrde svjedoci da su trojica iz restorana izletjela i napala dvojicu mladića. "Nemam vam što reći. Njih je bilo 20, a kad je policija došla, svi su pobjegli jer ih pola radi na crno, ostalo je samo njih par", rekao nam je.

Jedna od nekoliko svjedokinja koje su svjedočile napadu, Indexu je kazala kako je vidjela da su trojica konobara izletjela iz restorana i počela tući mladiće koji su nosili opremu za kajake. "Bilo je grozno gledati. Mladići su bili divljački napadnuti. Prvo uopće nismo shvatili što se događa", priča još uvijek u šoku.

Napadnuti mladić: "Da ga nisu iščupali od mene, pitanje je bih li sad pričao"

Svjedoci događaja prepričavaju i kako je jedan od napadača gušio sezonca, i to tako što mu je napravio polugu i nije ga puštao da dođe do zraka.

"Da ga ljudi nisu iščupali od mene, pitanje je bih li uopće pričao sada s vama", kaže nam napadnuti Slavonac. Pretučeni mladići ne žele puno govoriti o detaljima napada zbog policijske istrage. Kažu samo da ničim nisu izazvali napad i da se gotovo uopće nisu branili, a kamoli uzvratili napad.

"Ti napadači nemaju nijednu ogrebotinu. Ja mislim da bismo za to kako smo se mi ponijeli trebali dobiti nekakvu medalju časti. Svatko normalan bi pokušao uzvratiti. Mi smo verbalno iznapadani i onda brutalno premlaćeni. Kolegu je jedan od napadača tukao šakama u glavu, radio mu polugu i gušio ga", priča nam jedan od dvojice napadnutih Slavonaca.

"Imao je lud pogled, bio je na nečemu"

"Taj koji je sve započeo bio je na nečemu, imao je lud pogled, bio je blijed kao krpa, ja sam naglasio to policiji, ali ne znam jesu li uopće nad njima proveli alkotest i test na droge", dodaje.

Najviše su ogorčeni zbog onog što se događalo nakon samog premlaćivanja.

Naznake onoga što će se dalje događati mogle su se vidjeti već po dolasku policije.

Policajac na mjestu događaja o pretučenom mladiću: On nema nikakve ozljede dok to ne piše na papiru

Index je objavio snimku na kojoj se vidi što se događalo nakon dolaska policije na mjesto napada na mladiće iz Slavonije. Na snimci se vide pretučeni mladići, policija te svjedoci, kao i vlasnik tvrtke za koju su mladići radili Luka Vidak.

Snimka počinje izjavom policajca: "Ako u izjavi ne bude sigurno da ste vi sigurni, ako vi to meni ne potpišete..." Svjedokinja je, naime, policiji kao jednog od napadača identificirala konobara iz restorana Orhan. No policajcu to, kako se čini, nije bilo dovoljno. Još skandalozniji je dio u kojem policajac razgovara s vlasnikom tvrtke za koju rade Slavonci. "Gospodine, moj kolega ima slomljeno čelo i slomljene zube", kaže mu vlasnik, a policajac odgovara: "Dok to ne stoji na papiru, on za mene nema ništa."

Pretučeni mladići su tek nakon natezanja s policijom, koja je otezala s pružanjem liječničke pomoći mladićima pravdajući se manjkom ljudi, prevezeni u bolnicu, gdje su bili do ponoći. Tada su prebačeni u policiju.

Napadači sjedili zajedno u prostoriji s policajcima, pušili i smijali se

Ondje su već bila trojica napadača. Pretučene Slavonce šokiralo je što sva trojica napadača sjede u sobi s policajcima. Pričaju da su sve vidjeli kroz blago zamućena stakla te prostorije.

"Dok smo čekali da se policajci obrate, ta tri napadača sjedila su iza mutnog stakla, zezali se s policajcima, pušili, smijali se. U jednom sam trenutku vidio jednog od napadača kako gleda u mene i smije se", priča nam napadnuti Slavonac.

Sve potvrđuje i vlasnik tvrtke za koju rade koji je i sam došao u policiju.

Usred noći dvojicu napadača pustili da samo išetaju iz policije

"Oni su svi sjedili zajedno i zbijali šale s policajcima. Imali su vremena uskladiti priču, to je jedna perverzija", rekao je.

Oko 4:20 dvojica napadača išetala su iz policije.

Tekst se nastavlja ispod oglasa

"Tog koji me gušio samo su pustili da ode", ogorčeno priča Slavonac kojem su na kraju konstatirane lakše ozljede. Njegov je prijatelj za to vrijeme ponovno završio u bolnici jer mu je bilo muka i osjećao je slabost.

Napadnuti mladić: Kad je došla hitna, policajac im je rekao da mi nije ništa, da je to samo sunčanica

"Kad je došla hitna po mene, policajac im je rekao da mi nije ništa, da je to samo sunčanica, da mi je zato slabo i muka. Rekao im je još da mi je to odvjetnica šapnula da mi postane muka", priča teže ozlijeđeni Slavonac.

Njemu su razbijeni zubi i na kraju su iz bolnice potvrdili da su njegove ozljede teške.

Dok je on oko četiri sata ujutro bio ponovno zaprimljen u bolnicu, u policijskoj postaji se događalo nešto što je doista teško objasniti.

Deset minuta nakon što su pustili napadače pretučenom Slavoncu policajci priopćili da je uhićen

"U 4:20 ujutro pustili su dvojicu od tri napadača. Ja sam ih uslikao dok su izlazili. Deset minuta kasnije čovjeku kojeg su ti isti ljudi brutalno prebili rekli su da je uhićen. Drugi je u to vrijeme već bio u bolnici pa su njega uhitili kad je ujutro izašao iz bolnice", priča nam šef napadnutih mladića.

Fotografija izlaska dvojice napadača iz prostorija policije

Sve su nam potvrdila i dvojica pretučenih Slavonaca. Kažu da su nakon uhićenja stavljeni u policijski pritvor.

Uhićenje mladića i puštanje dvojice napadača potvrdio je još jedan Indexov dobro upućen izvor s kojim smo kontaktirali, a njegov je identitet poznat redakciji.

Pretučene mladiće uhitili jer su ih oni koji su ih brutalno prebili optužili za prijetnju?!

Mladiće su, kako doznajemo, uhitili jer su napadači dali iskaz da su im mladići koje su brutalno prebili - prijetili. Policija je iskaze napadača - a i pretučeni mladići i njihov šef koji je bio prisutan govore da su cijelo vrijeme u policijskoj postaji bili skupa u društvu te u društvu policajaca - smatrala toliko vjerodostojnima da su žrtve - dvojicu Slavonaca - uhitili. I to iako su tada već imali i izjave dviju svjedokinja koje su rekle da su dvojica sezonaca žrtve divljačkog napada. Kako doznajemo, one su policajcima rekle da Slavonci nisu prije napada komunicirali s napadačima, nego su ih ovi samo počeli udarati.

Istovremeno, dok su napadnuti mladići bili u policiji kao uhićenici, dvojica od trojice napadača, potvrđuje nam više izvora, bila su na slobodi.

Tek tijekom dana policija je ponovno uhitila jednog od dvojice napadača koje su prethodno pustili te su ga, zajedno s jedinim koji je cijelo vrijeme ostao u policiji, kako su danas priopćili, kazneno prijavili.

Šef sezonaca ukazuje na još jedan detalj. "Policija uopće nije izuzela snimke nadzornih kamera s kafića koji je u neposrednoj blizini napada. Postavljam pitanje zašto. Kada sam im jučer rekao za te snimke, rekli su da će sutra. Jedno od ključnih pitanja jest zašto policija još uvijek nije izuzela te snimke", govori nam.

Kazneno prijavili dvojicu napadača, jednog samo prekršajno

Iz policije su danas priopćili da su proveli kriminalističko istraživanje kojim je utvrđeno da je došlo do verbalnog, pa potom i fizičkog sukoba između trojice zaposlenika jednog ugostiteljskog objekta i dvojice zaposlenika trgovačkog društva koje se bavi iznajmljivanjem kajaka u samoj blizini ugostiteljskog objekta. Kažu da su povod sukoba poslovni interesi navedenih.

Policija kaže i kako je tom prilikom 34-godišnjak iz druge skupine zadobio teške ozljede.

“Dovršenim kriminalističkim istraživanjem utvrđena je osnovana sumnja kako je 34-godišnji zaposlenik ugostiteljskog objekta počinio kazneno djelo nanošenje teških tjelesnih ozljeda i kazneno djelo prijetnja na štetu zaposlenika trgovačkog društva, dok je 30-godišnjak iz iste skupine počinio kazneno djelo pomaganja.

Navedeni su, uz kaznene prijave, jučer u večernjim satima predani pritvorskom nadzorniku, dok će protiv trećeg muškarca iz ove grupe biti podnesen optužni prijedlog zbog prekršaja opisanog u članku 6. Zakona o prekršajima protiv javnog reda i mira”, izvijestila je policija.

Policija danas ne spominje da su prvo pustili dvojicu napadača i uhitili napadnute

Postupanje prema napadnutim mladićima kao osumnjičenicima policija danas, međutim, ne spominje.

Ne spominju ni da su dvojicu prebijenih Slavonaca dok su noćili u policiji kaznili s po 600 kuna jer nisu produljili boravište.

Index je u posjedu fotografija obveznih prekršajnih naloga koje su dobili pretučeni mladići, a prema kojima moraju platiti po 600 kuna s troškovima postupka.

Odgovor policije na upit Indexa o informacijama koje govore o skandaloznom postupanju policije: "Istražit ćemo"

Index je još sinoć kontaktirao glasnogovornicu dubrovačko-neretvanske policije Davorku Bečić u potrazi za odgovorima. No kada smo naveli sva saznanja do kojih smo došli, a prvenstveno činjenicu da su napadači pušteni, a napadnuti uhićeni, kazala je da zasad ne može govoriti o tome.

"Ako imate tih saznanja, proslijedite nam. Sve ćemo istražiti, ispitati zakonitost postupanja i onda vas o tome izvijestiti", kazala je policijska glasnogovornica. Informacije kojima raspolažemo proslijedili smo policiji i očekujemo njihov odgovor koji ćemo objaviti čim ga dobijemo.

Zašto su napadnuti imali takav tretman u policiji?

Epilog cijele priče? Nakon što je sve dospjelo u medije, dvojica od trojice napadača su kazneno prijavljena, a jedan prekršajno. No žrtve brutalnog premlaćivanja, dvojica sezonaca iz Slavonije, po onome što su nam ispričali oni, njihov šef i još jedan dobro upućeni izvor, nakon brutalnog premlaćivanja torturu su prošle i u policiji.

Ondje su bili od ponoći do jedan sat popodne, većinu vremena u svojstvu osumnjičenika za kazneno djelo prijetnje, a tek je teže ozlijeđeni Slavonac na nekoliko sati rano ujutro pušten u bolnicu uz, kako nam je ispričao, neumjesne i podrugljive komentare policajca.

Pričajući s njima, stječemo dojam da su ogorčeni i rezignirani, ne i ljutiti. Kada bi se jednom riječju moglo opisati kako se osjećaju, vjerojatno bi to bila riječ - jadno.

"Prvo smo iznapadani verbalno i fizički, a onda smo tretirani kao najgori kriminalci i bačeni u zatvor"

"Sve to što se dogodilo mi još uvijek ne možemo vjerovati. Mi smo prvo iznapadani verbalno i fizički, a onda smo tretirani kao najgori kriminalci i bačeni u zatvor. U to isto vrijeme čovjek koji je mog prijatelja mlatio šakama u glavu i gušio ga je bio na slobodi. Tog istog dana, koji smo mi proveli u policiji, on je popodne viđen u restoranu. Mi smo uhićeni jer su napadači rekli da smo im mi prijetili, a to je izmišljena i potpuno suluda priča. Mi nismo uputili nijedan udarac, bili smo napadnuti i porazbijani smo, mene su sad i rebra počela boljeti, ne znam što ću s tim. I nas takve isprebijane su zatvorili, a njih su pustili. U šoku smo nakon svega, to je sve što mogu reći", zaključuje napadnuti Slavonac.